जो भी हो, हम यहां मुख्य रूप से जिन बातों की ओर अपने पाठकों का ध्यान खींचना चाहते हैं, वे हैं ज्योति बसु के साथ जोशी जी और चतुर्वेदी जी की अलग से हुई बातें। ज्योति बसु ने जोशीजी से मिलते ही उन्हें बताया कि काका बाबू से वे उनके बारे में जान चुके हैं और उनसे मिलने के मौके की तलाश ही कर रहे थे। उसी समय जोशीजी के साथी चतुर्वेदी जी ने ज्योति बसु को जोशीजी की दुविधा और व्यथा के बारे में बताया। उसे सुनते ही ज्योति बसु ने हंसते हुए कहा कि काका बाबू भी पहले यही सोच रहे थे कि ‘यंगर जोशी’ को यूपी में जमे रहने का कोई तरीका निकालना चाहिए था जैसा ‘सीनियर जोशी’ भी चाहते थे। लेकिन ज्योति बसु ने परिस्थितियों के दबाव को मानते हुए उनसे इस विवशता को ही एक सुनहरे अवसर में बदल देने के लिये जो बातें कही, वे इतनी मार्के की बातें है कि उनकी रोशनी में मौजूदा परिस्थितियों में भारत की समग्र राजनीति के बारे में सोचने का एक नया आधार और नजरिया भी मिल सकता है। ज्योति बसु ने उन्हें बताया कि परिस्थितियों के दबाव से लाखों लोग, जिनमें उनकी तरह पढ़े-लिखे लोगों से कहीं ज्यादा संख्या में आम लोग यू.पी., बिहार के गांवों और शहरों से बंगाल में, विशेष रूप से कलकत्ता में रोजी-रोटी के अवसर खोजने पर मजबूर हुए हैं। इसका नतीजा है कि एक छोटा मोटा उत्तर प्रदेश, एक छोटा मोटा बिहार बंगाल में, कलकत्ते में, बस गया है। नतीजा यह है कि बड़े पैमाने पर पड़ोसी राज्यों से आर्थिक और सामाजिक विस्थापन के फलस्वरूप पारंपरिक बंगाल का चरित्र ही बदल गया है। अब बंगाल केवल बंगाल में पैदा हुए, बंगाली भाषी लोगों का ही प्रदेश नहीं उन सब अन्य भाषा भाषियों का भी प्रदेश है जो अपना प्रदेश छोड़ कर बंगाल में, कलकत्ता में बस गये है। आज जरूरी हो गया है कि पार्टी इस महत् परिवर्तन को समझे और इसके अनुकूल अपनी समझ, अपनी राजनीति, अर्थनीति, आंदोलन और संगठन की रणनीति को बदले और इस वृहत विस्थापित मेहनतकश समुदाय की मुसीबतों, समस्याओं तथा आकांक्षाओं से अपने को जोड़ कर उनकी भी सच्ची प्रतिनिधि बने। यह एक बड़ी चुनौती है, बड़ा अभियान है, जिसके लिये एकभाषी के स्थान पर बहुभाषी बनना होगा और उनकी भाषा में यानी हिन्दी में तथा उनकी बोलियों में उनसे संवाद और सम्पर्क करना होगा। …ज्योति बसु बोले कि यू.पी., बिहार से कलकत्ता आये लोगों से सम्पर्क करने और उनको संगठित करने के कई महत्वपूर्ण पहलू हैं। एक तो है यू.पी. और बिहार से विस्थापित और बंगाल में प्रवेश किये लोगों का सर्वेक्षण, जिससे यह पता चले कि उनकी संख्या और उनका आर्थिक और सामाजिक वर्गीकरण और संघटन क्या है, विस्थापन के बाद उनकी आर्थिक और सामाजिक स्थिति क्या है, उनके क्या वर्तमान पेशे हैं जिनसे वे रोटी रोजी कमाते हैं? उनकी आवास आदि की स्थिति क्या है? वे किन परिस्थितियों में रहते हैं, उनकी अपने घर भेजी हुई रकम कितनी है, वे परिवार से बिछड़े हैं या बीवी, बच्चों के साथ रहते हैं? उनकी सांस्कृतिक जिन्दगी क्या है? उनके बंगाली जनसाधारण के साथ कैसे रिश्ते बने हैं? उनकी राजनैतिक भूमिका क्या है? क्या वे जनसंगठनों, जनआंदोलनों का हिस्सा है? राजनीति से उदासीन और निष्क्रिय है? उनके नागरिक अधिकार क्या है? क्या नगरपालिका उनके प्रति अपने दायित्व के लिए सचेत है? उन्हें बंगाली नागरिक समाज का हिस्सा मानते हैं या वे उनकी चेतना और जिम्मेदारी के दायरे से बाहर है? इस तरह के कई अन्य सवाल हैं जिनका उत्तर खोजने और जानकारी हासिल करने में यू.पी. तथा बिहार के प्रबुद्ध बुद्धिजीवी अहम भूमिका निभा सकते हैं।